ንግድ ባንክ ከዓመት በኋላ 300 ሚሊዮን ዶላር አቀረበ
ኩባንያዎች መጠኑ አነስተኛ መሆኑንና ሥርጭቱ ሊታሰብበት ይገባል ብለዋልየኢትዮጵያ ንግድ ባንክ ከአንድ ዓመት ቆይታ በኋላ በማኑፋክቸሪንግና በኮንስትራክሽን ዘርፎች የተሰማሩ ኩባንያዎች ከውጭ ለሚያስገቧቸው ዕቃዎች 300 ሚሊዮን ዶላር አቀረበ፡፡የኢትዮጵያ ንግድ ባንክ የቢዝነስ ዴቨሎፕመንት ዋና ኦፊሰር አቶ ይስሃቅ መንገሻ ለሪፖርተር እንደገለጹት፣ በአነስተኛ ደረጃም ቢሆን ንግድ ባንክ የውጭ ምንዛሪ እያቀረበ ቢሆንም፣ በተያዘው ወር የተሻለ የውጭ ምንዛሪ አቅርቧል፡፡ አቶ ይስሃቅ እንዳሉት የውጭ ምንዛሪው የሚቀርበው ቅድሚያ ለሚሰጣቸው ዘርፎች በተለይም ለመድኃኒት፣ ጥሬ ዕቃ ከውጭ አስመጥተው ለሚያመርቱ የማኑፋክቸሪንግ ኢንዱስትሪዎች፣ ለመለዋወጫ ዕቃዎች ግዥ፣ ለቅድመ ክፍያዎች፣ እንዲሁም አምርተው ኤክስፖርት ለሚያደርጉ ዘርፎች ነው፡፡ በአሁኑ ወቅት እነዚህ ቅድሚያ የተሰጣቸውን ዘርፎች የሚያስተዳድሩ ኩባንያዎች ሌተር ኦፍ ክሬዲት በመክፈት ላይ ሲሆኑ፣ ለሪፖርተር ሐሳባቸውን የገለጹ ኩባንያዎች ኃላፊዎች እንደሚሉት የቀረበው የውጭ ምንዛሪ ቆይቶ የተፈቀደ ቢሆንም መጠኑ አነስተኛ ነው፡፡ የውጭ ምንዛሪው መጠን አነስተኛ መሆን ብቻ ሳይሆን ሥርጭቱና የአሰጣጥ ሒደቱ ጥንቃቄ ሊደረግበት ይገባል በማለት የኩባንያ ባለቤቶች አስተያየታቸውን ገልጸዋል፡፡ አቶ ይስሃቅ በበኩላቸው የቀረበው የውጭ ምንዛሪ መጠን ከፍላጎት ጋር ሲነፃፀር አነስተኛ መሆኑን ያምናሉ፡፡ ‹‹በተቻለ መጠን የኢትዮጵያ ንግድ ባንክ በየዓመቱ ከ4.5 ቢሊዮን ዶላር እስከ አምስት ቢሊዮን ዶላር እያሰባሰበ ቅድሚያ ለሚሰጣቸው ዘርፎች እያከፋፈለ ነው፤›› ሲሉ አቶ ይስሃቅ፣ ‹‹የአሁኑም ባንኩ ካሰባሰበው የውጭ ምንዛሪ ውስጥ የቀረበ ነው፤›› የውጭ ምንዛሪው ከሌሎች የገንዘብ ምንጮች ፈሰስ የተደረገ አለመሆኑን አስረድተዋል፡፡ አሁንም ቢሆን ግን አገር በቀሉ አምራች የኢንዱስትሪ ዘርፍ በውጭ ምንዛሪ እጥረት እየተማረረ ነው፡፡ መረጃዎች እንደሚያመለክቱት፣ አብዛኞቹ አገር በቀል ኢንዱስትሪዎች ከማምረት አቅማቸው ባነሰ ደረጃ እያመረቱ ወይም በማምረትና ባለማምረት መሀል እየዋለሉ ናቸው፡፡ኩባንያዎቹ በመጋቢት 2009 ዓ.ም. ለጥሬ ዕቃ ግዥ አነስተኛ የውጭ ምንዛሪ የተፈቀደላቸው መሆኑን፣ ከዓመት በኋላም የተፈቀደው አንድ ወር ሊያስመርት የማይችል መሆኑንም እየገለጹ ነው፡፡ ይህ በመሆኑም ሠራተኞቻቸውን ይዘው ለመቀጠል እየተቸገሩ መሆኑንና ከባንክ የተበደሩትን ለመክፈል እየተቸገሩ ስለሆነ የመወረስ ሥጋት እንደገባቸው ኩባንያዎቹ ይናገራሉ፡፡ አቶ ይስሃቅ እንደሚሉት ሐራጅ ከፍተኛ ወይም አምስተኛ ደረጃ ላይ የተቀመጠ ጉዳይ ነው፡፡ ባንኩ እዚህ ደረጃ ላይ ከመድረሱ በፊት ከሌሎች አካላት ጋር በቅንጅት መፍትሔ ያፈላልጋል ብለዋል፡፡ በፖለቲካ አለመረጋጋት ምክንያት እየተጎዳ የሚገኘው የአገሪቱ ኢኮኖሚ የታቀደውን ያህል ከወጪ ንግድ እያገኘ አይደለም፡፡ ለችግሩ መፍትሔ ሊያበጁ የሚችሉ የፖለቲካ ሹማምንትም በወቅታዊ የፖለቲካ ጉዳዮች ላይ የተጠመዱ በመሆናቸው፣ አምራች ኢንዱስትሪውና መድኃኒትን የመሳሰሉ ማኅበራዊ ጠቀሜታ ያላቸው ዕቃዎችን ለማስገባት አጣብቂኝ ውስጥ እንደሚገኙ ኩባንያዎቹ እየተናገሩ ነው፡፡ 